Ruumiinkuljetusten kilpailutus johti traagiseen odotukseen Etelä-Pohjanmaalla.

Ruumisauton saapuminen kesti eikä kauppaa suljettu. Arkistokuva. RAINE LEHTORANTA / AAMULEHTI

Viime viikolla eteläpohjanmaalaisen kylän lähikauppaan kuoli mies. Ambulanssi kutsuttiin paikalle, mutta mitään ei ollut tehtävissä. Ruumis peiteltiin, ja paikalle soitettiin ruumisauto siinä uskossa, että se saapuu noin kolmen kilometrin päästä.

Toisin kävi. Odotuksesta tuli pitkä. Asiakkaat tekivät ostoksia ruumiin maatessa lattialla, ja osa heistä järkyttyi niin, että koki tarvitsevansa kriisiapua.

– Olemme saaneet kuulla, että olisimme toimineet siinä väärin. Eräs henkilö oli tilanteen jälkeen sitä mieltä, että meidän olisi pitänyt sulkea kauppa, Etelä-Pohjanmaan Osuuskaupan markkinointipäällikkö Kimmo Mylläri kertoo.

Myllärin mukaan kaupan henkilökunta ei osannut aavistaa, miten kauan ruumiinkuljetusauton saapumisessa kestää.

– He luottivat, että se tulee kolmen kilometrin päästä ja kestää viisi minuuttia, mutta se tulikin jostain 100 kilometrin päästä. Hämminki on aiheutunut siitä, että kaikki luulivat auton saapuvan samalta paikkunnalta, Mylläri kertoo.

Hän pahoittelee virhettä kaupan henkilökunnan puolesta ja korostaa, että myös kaupan myyjät olivat tilanteessa järkyttyneitä.

Mylläri sanoo myös toivovansa, että vastaavissa tapauksissa sairaankuljetushenkilökunta neuvoisi kuolemantapauksiin tottumattomia toimimaan mahdollisimman tahdikkaasti ja vainajaa kunnioittaen.

Kilpailutuspakko

Syy pitkään odotusaikaan on hankintalaki ja sen kesällä 2012 voimaan astunut oikeuslääketieteellisiä ruumiinkuljetuksia koskenut kilpailutuskäsky. Se on johtanut siihen, että yhden poliisilaitoksen alueen kaikki oikeuslääketieteelliset ruumiinkuljetukset pitää kilpailuttaa samalle toimijalle.

– Täällä toimipisteet sijaitsevat Isossakyrössä ja Ylistarossa, mutten osaa sanoa, miten logistiikka täysin toimii. Tavoiteaika on ehtiä perille 90 minuutissa. Sitä seurataan, ja kyllä siinä yleensä pysytään, Pohjanmaan poliisin rikosylikomisario Urpo Lintala kertoo.

– Moni asia keskittyy, niin myös tämä.

Lintala tiedostaa, että uudistukseen liittyy riskinsä.

– Ilman muuta jos ajatellaan tilannetta, jossa ihminen kuolee vaikkapa kauppaan, missä liikkuu paljon ihmisiä, se on kiusallista. Mutta se nyt vaan menee niin, että Poliisihallitus on velvoittanut meitä tekemään tällaisen kilpailutuksen.